# Paige Spara

Paige Spara (Washington, 9 d'agost de 1989) és una actriu estatunidenca, coneguda pels seus papers protagonistes com a Audrey Piatigorsky a la comèdia Kevin from Work (ABC Family) i com a Lea Dilallo al drama mèdic The Good Doctor, de la cadena ABC.

## Primers anys

És la filla mitjana de Kevin, perruquer, i Kim, dentista, amb una germana gran, Taylor, i un germà petit, Jesse. Va començar a actuar als 12 anys, en unir-se a Kids' Theater Works. Va seguir els estudis al Washington High School, on es va graduar l'any 2008. Després va anar al Community Theater de Pittsburgh i a l'Irondale Theater de Nova York, on va millorar les seves habilitats escèniques.
Més endavant, va estudiar interpretació durant dos anys a la Point Park University de Pittsburgh, acabant els estudis al Marymount Manhattan College, on es va graduar en representació teatral el 2012.
Abans d'interpretar cap paper en pel·lícules o sèries de televisió, va treballar com a guia en un bus turístic de Gossip Girl a Nova York. A més, la seva imatge es projectava en forma d'holograma per donar la benvinguda a visitants i viatgers de l'Aeroport Internacional de Washington-Dulles. Després de graduar-se a la universitat, va anar a viure a Los Angeles, on va presentar-se a càstings durant 2 anys abans que l'agafessin a Kevin from Work.

## Carrera

Va començar amb papers secundaris en dos curtmetratges: What Showers Bring (2010) i After the Hurricane (2014). El seu primer paper protagonista va ser com a Audrey Piatigorsky a Kevin from Work (ABC Family, 2015). Tanmateix, la sèrie es va cancel·lar aquell mateix any després d'emetre's els 10 primers episodis.
El 2017, va tenir un paper petit com a cambrera a Home Again, protagonitzada per Reese Witherspoon. Poc després, la van escollir per a un paper recurrent al drama mèdic The Good Doctor (ABC), com a Lea Dilallo, millor amiga del protagonista, Shaun Murphy, interpretat per Freddie Highmore. En la segona temporada, va passar a formar part del repartiment principal.
El 2017, va participar en el videoclip de I Like Me Better, del cantautor Lauv.

## Altres projectes

Abans d'interpretar Audrey Piatigorsky a Kevin from Work, va aparèixer en anuncis de Forevermark Jewelry, Sally Hansen Nails i Volkswagen Golf. També ha estat treballant en un podcast titulat The Inbetween.

## Filmografia

Pel·lícules :
| Any | Títol | Paper | Notes |
| 2010 | Prospect Street | Camilla | Curtmetratge |
| 2014 | What Showers Bring | Leah | Curtmetratge |
| 2014 | After the Hurricane | Charlie | Curtmetratge |
| 2015 | Audition | Woman/Herself | Documental |
| 2017 | Home Again | Cambrera | |
| 2019 | She's in Portland | Mallory | Post producció |
| 2019 | Stale Ramen | Charlotte | Curtmetratge Post producció |
Televisió :
| Any | Títol | Paper | Notes |
| 2015 | Kevin from Work | Audrey Piatigorsky | Principal 10 episodis |
| 2017–present | The Good Doctor | Lea Dilallo | Habitual (Temporada 1) Principal (Temporades 2–present) |
Videoclips :
| Any | Títol | Artista | Notes |
| 2017 | I Like Me Better | Lauv | |

## Referències

* 1 2 3 «Tuned in: 'Kevin From Work' features Washington, Pa., native». Pittsburgh Post-Gazette, 07-08-2015 [Consulta: 27 setembre 2018].
* 1 2 3 Mentz, George. «Paige Spara: Biography, Career, and Net Worth» (en anglès), 16-04-2020. [Consulta: 21 juliol 2020].
* ↑ Andreeva, Nellie «'Kevin From Work' Canceled By Freeform After One Season». Deadline, 04-03-2016 [Consulta: 26 setembre 2018].
* ↑ Andreeva, Nellie. «'The Good Doctor': Will Yun Lee, Fiona Gubelmann, Christina Chang & Paige Spara Promoted To Series Regulars, Chuku Modu Not Returning For Season 2». Deadline, 02-04-2018. [Consulta: 26 setembre 2018].
* 1 2 Lauv. Lauv - I Like Me Better [Official Video]. Lauv.
* ↑ «Paige Spara Wiki/Bio, Net Worth, Age, family, boyfriend.» (en anglès), 27-10-2018. [Consulta: 21 juliol 2020].
* ↑ «Paige Spara Bio, Net Worth, Dating, Boyfriend, Height, Career, & Age» (en anglès britànic), 10-06-2019. [Consulta: 21 juliol 2020].